จับตา! ซาอุฯ เปิดโต๊ะเจรจารัสเซียถกปมหั่นกำลังผลิตน้ำมันจันทร์นี้
จับตา! ซาอุฯ เปิดโต๊ะเจรจารัสเซียถกปมหั่นกำลังผลิตน้ำมันจันทร์นี้
จับตา! ซาอุฯ เปิดโต๊ะเจรจารัสเซียถกปมหั่นกำลังผลิตน้ำมันจันทร์นี้
3 เม.ย. 2563

ซาอุดีอาระเบีย เตรียมจัดการประชุมออนไลน์ระหว่างกลุ่มประเทศผู้ส่งออกน้ำมัน (โอเปก) และประเทศพันธมิตรซึ่งนำโดยรัสเซีย หรือที่เรียกว่า โอเปกพลัส และอาจรวมถึงชาติผู้ผลิตน้ำมันรายอื่น ๆ หลังจากที่ประธานาธิบดีโดนัลด์ ทรัมป์ แห่งสหรัฐ เรียกร้องให้ร่วมมือกันปรับลดกำลังการผลิตน้ำมัน เพื่อยุติสถานการณ์ราคาน้ำมันดิบที่ร่วงเป็นประวัติการณ์
โดยมีการรายงานข่าวอ้างอิงแหล่งข่าวว่า การประชุมจะจัดขึ้นในที่ 6 เม.ย.นี้ โดยจะเปิดให้ผู้ผลิตนอกกลุ่มโอเปกพลัสสามารถเข้าร่วมการประชุมได้ แต่ยังไม่ชัดเจนว่าชาติใดจะเข้าร่วม
ด้านซาอุดีอาระเบียประกาศชัดเจนว่าพร้อมปรับลดกำลังการผลิต ถ้าประเทศต่าง ๆ รวมถึงสหรัฐ จะยอมแบกรับภาระบางส่วน พร้อมระบุว่าต้องการข้อตกลงที่ยุติธรรม
ทั้งนี้ เมื่อคืนที่ผ่านมา ปธน.ทรัมป์เปิดเผยว่า ตนเองได้หารือกับประธานาธิบดีวลาดิเมียร์ ปูติน ผู้นำรัสเซีย และมกุฏราชกุมารแห่งซาอุดีอาระเบีย ซึ่งคาดว่าทั้งสองประเทศอาจปรับลดกำลังการผลิตราว 10 ล้านบาร์เรล หรืออาจมากถึง 15 ล้านบาร์เรล เพื่อรักษาเสถียรภาพของตลาด
นอกจากนี้ ปธน.ทรัมป์ยังกล่าวว่า เขาเชื่อว่าทั้งสองประเทศจะบรรลุข้อตกลงในการยุติการทำสงครามราคาในอีกไม่กี่วัน
 
 